
	בבית המשפט  המחוזי

בתל - אביב - יפו
	ה"פ 548/06

בש"א 06/_____

בפני כבוד הנשיא אורי גורן


	בענין:
	יגאל ארנון, ת.ז. 1989417

ע"י ב"כ עו"ד רם כספי מכספי ושות', משרד עו"ד

מרחוב יעבץ 33, תל-אביב 65258; טל': 03-7961000; פקס: 03-7961001;

וע"י ב"כ עו"ד ברק טל ממשרד עוה"ד יגאל ארנון ושות',

ממרכז עזריאלי 1, תל-אביב 67021; 

טל': 03-6087835; פקס: 03-6087716                                          המבקש


-נגד-
	
	1.
	שלמה פיוטרקובסקי, ת.ז. 8478588

	
	2.
	אפשי השקעות בע"מ, ח.פ. 51-2081050

	
	ע"י ב"כ עוה"ד חגי שלו ו/או איזי הולדשטיין ממשרד הולדשטיין,

שלו גלאור, עו"ד מרחוב דניאל פריש 3 ת"א 64731

טל': 03-6910330; פקס: 03-6919533                                         המשיבים






בקשה למתן הוראות למשיב מס' 1
בית המשפט הנכבד מתבקש בזאת להורות למשיב מספר 1, מר שלמה פיוטרקובסקי ("המשיב"), להגיש תצהיר מתוקן אשר ימלא, ככתבה וכלשונה, אחר לשון ההחלטה שנתן ביום 07.09.06 ("ההחלטה") ולפיה: 

"בתוקף סמכותי על-פי תקנה 143 לתקנות סדר הדין האזרחי, הנני מחייב את המשיב מס' 1 להגיש לבימ"ש זה, תוך 15 ימים מהיום, תצהיר שבו הוא יאשר או יכחיש אם אכן חתימתו מתנוססת על המסמך הנ"ל. אין עליו להתייחס לכתוב באותו מסמך או לשינויים שבוצעו בו, אם בוצעו. השאלה מצטמצמת לנכונות החתימה בלבד" (ההדגשה אינה במקור).

ואלו הם טעמי הבקשה:
1. ביום 11.09.06 הגיש המשיב את תצהירו לבית המשפט הנכבד (תצהיר אשר הובא לידיעת כלי התקשורת וכבר התפרסם בה, וזאת בטרם הוגש למבקש).
2. סעיף 1 לתצהיר המשיב, אשר נועד, כביכול, למלא אחר לשון ההחלטה בנוי משני חלקים: חלק ראשון המתייחס "לכתוב באותו מסמך או לשינויים שבוצעו בו, אם בוצעו" - למרות שהמשיב לא התבקש ולא נדרש מכוח ההחלטה לעשות זאת; וחלק שני אשר בו לא אישר המשיב ואף לא הכחיש אם אכן חתימתו מתנוססת על המסמך הנ"ל - למרות שהמשיב התבקש ונדרש מכוח ההחלטה לעשות זאת.
3. בית המשפט הנכבד נתן את החלטתו נוכח דברי באי-כוח המשיב בקדם המשפט מיום 07.09.06 בדבר התוספת בכתב-יד המופיעה בצד ימין של נספח א' לכתב התביעה ובלשון ברורה ראה לציין בהחלטה כי "אין [על המשיב] להתייחס לכתוב באותו מסמך או לשינויים שבוצעו בו, אם בוצעו". והדברים ברורים: מטרתה של השאלה עליה חוייב המשיב להצהיר - נוכח ההסבר המגומגם שניתן על יד באי-כוחו – הייתה לברר האם חתם המשיב על ההתחייבות המודפסת (אף בלא התוספת); לשון אחר: האם המשיב מאשר או מכחיש כי חתם על ההתחייבות המודפסת במסמך הנ"ל (או על מסמך אחר באותו עניין), גם אם אינו כולל את התוספת בכתב יד.
4. למרות שבית המשפט צמצם את השאלה לנכונות החתימה בלבד וחייב את המשיב להשיב על השאלה המפורשת, בחר המשיב להתעלם מההחלטה והוסיף ללכת סחור סחור בהשיבו כך:
"באשר לעצם הסימן המופיע כחתימה בנספח א' סביב המילים "בכבוד רב" ובהתעלם מכל הכתוב בנספח א', סימן זה נחזה להיות חתימתי אך  אין לי באופן אישי (גם אם אראה את המסמך המקורי) את היכולת והמיומנות לבדוק את האותנטיות של החתימה" (הדגשה במקור).

על ניסוח מתפתל זה נעיר חמש (5) הערות יסוד והן:

4.1 הערה ראשונה:
המשיב שאינו קטין ואינו בא בימים חייב הרי לדעת אם חתם על נספח א' (או על מסמך אחר שאינו כולל את התוספת בכתב יד שבנספח א') אם לאו, שהרי אין מדובר בחתימה סתם בעניין שולי ויומיומי, שאינו מתייחס אישית אליו, אלא בכתב התחייבות מהותי שהמשיב חתם עליו.

אם אכן המשיב חתם על נספח א', יואיל ויאמר זאת בתצהיר; ואם לא חתם על נספח א' אך חתם על מסמך אחר באותו עניין (למשל כזה שאינו כולל את התוספת בכתב יד), יתכבד ויאמר גם זאת בתצהיר.
4.2 הערה שניה:
התוספת על נספח א' בכתב ידו של המבקש נעשתה לבקשתו של המשיב וזו לשונה:

"לשלמה שלום,

אני לא חושב שיהיה מס על העברת מחצית המניות אלי מאחר ומלכתחילה החזקת אותם עבורי בנאמנות. מכל מקום אם יהיה מס אשלם אני את המס".
דווקא התוספת אשר תוכנה מטיל חבויות על המבקש צריכה "להזכיר" למשיב (אם יש צורך בכך) שאכן הוא חתם על נספח א'.
4.3 הערה שלישית:
בדיבור "סימן זה נחזה להיות חתימתי" מתחמק המשיב ממתן תשובה (מאשרת או מכחישה) על השאלה "אם אכן חתימתו מתנוססת על המסמך הנ"ל", כלשון ההחלטה. 
4.3.1 תשובה לשאלה זו הינה בתחום ידיעתו "האישית" של המשיב ובתחום זכרונו, "יכולותיו ומיומנויותיו". יואיל נא, אפוא, למלא אחר ההחלטה ולאשר בתצהיר את דבר חתימתו על נספח א' או להכחישה בעברית פשוטה.
4.3.2 שימת לב בית המשפט הנכבד מופנית לכך, שבסעיף 11 של כתב ההגנה נטען, כי "שלמה לא חתם על הסכם נאמנות כלשהו, לא התכוון לחתום על הסכם כזה ובהתאם לכך גם לא חתם על נספח א' לתביעה" (ההדגשה אינה במקור). מה בין "נחזה להיות חתימתי" לבין "לא חתם על נספח א'"? 
4.4 הערה רביעית:
בדיבור "(גם אם אראה את המסמך המקורי)", מסביר המשיב את החלטתו שלא לממש את זכותו המעוגנת בהחלטה לפיה יוכל המשיב, באי-כוחו וגם מומחים מטעמו לעיין במקור של נספח א' במשרד הח"מ, במועד ובשעה שיקבעו הצדדים;

4.5 הערה חמישית:
אשר לדיבור "אין לי באופן אישי...את היכולת והמיומנות לבדוק את האותנטיות של החתימה" נאמר אך זאת: השאלה עליה הורה בית המשפט הנכבד להשיב הייתה "אם אכן חתימתו מתנוססת על המסמך הנ"ל". בית המשפט לא ביקש לדעת האם בידי המשיב יכולות ומיומנויות כגרפולוג מומחה לחתימות אותנטיות ועל כן הציע למשיב את האפשרות להביא אף מומחים מטעמו לשם עיון בנספח א', ככל שאדם בכלל זקוק למומחים כדי שיגידו לו האם הוא עצמו ולא אחר חתם על מסמך מהותי מסוג זה .
5. בית המשפט הנכבד מתבקש, אפוא, להורות למשיב להגיש תצהיר מתוקן, באופן "בו הוא יאשר או יכחיש אם אכן חתימתו מתנוססת על המסמך הנ"ל [נספח א' לתביעה]", ואם הוא מאשר או מכחיש שחתם על מסמך אחר הכולל את ההתחייבות המודפסת שבנספח א' (אף בלא התוספת בכתב יד) זו הייתה תכלית ההחלטה ורק כך ניתן יהיה לברר מהו באמת גדר המחלוקת בין הצדדים.
	_____________

רם כספי, עו"ד
	_____________

ברק טל, עו"ד

	באי-כוח המבקש

